[pic] | COMISIA COMUNITĂȚILOR EUROPENE |

Bruxelles, 18.9.2008

COM(2008) 567 final

COMUNICARE A COMISIEI

către Parlamentul European și Consiliu privind Planul de acțiune al Uniunii Europene în materie de droguri pentru perioada 2009-2012

{SEC(2008) 2455}{SEC(2008) 2454}{SEC(2008) 2456}

Introducere

Fenomenul drogurilor reprezintă o preocupare majoră a cetățenilor europeni și o amenințare importantă la adresa securității și a sănătății societății europene.

În decembrie 2004, Consiliul European a aprobat în unanimitate Strategia UE în materie de droguri pentru perioada 2005-2012[1], care are drept scop obținerea unui nivel ridicat de protecție, bunăstare și coeziune socială, prin prevenirea și reducerea consumului de droguri.

Adoptarea strategiei în sine a dat un semnal clar că preocuparea politică în materie de droguri manifestată la nivelul Uniunii Europene depășește diferențele de abordare care există între statele membre. Adoptarea strategiei a confirmat faptul că toate statele membre aderă la același set de principii fundamentale: oportunitatea unei abordări echilibrate de reducere a cererii și a ofertei de droguri, necesitatea ca această abordare să se bazeze pe date fiabile cu privire la natura și amploarea problemei și pe respectarea drepturilor fundamentale și a demnității umane și — din ce în ce mai mult — aplicarea coordonată și transfrontalieră a legii în materie de trafic de droguri și criminalitate organizată.

De asemenea, Strategia în materie de droguri asigură cadrul pentru două planuri de acțiune consecutive, fiecare dintre acestea având o durată de patru ani. Primul Plan de acțiune (2005-2008) [2] a stabilit peste 80 de acțiuni care să contribuie la coordonarea principalelor domenii de intervenție guvernamentală în materie de droguri ilegale, incluzând sănătatea publică, aplicarea legii, vămile, justiția penală și relațiile externe. În timp ce responsabilitatea pentru punerea în aplicare revine adesea statelor membre, Comisia joacă un rol activ în facilitarea și evaluarea activităților în curs de desfășurare, precum și în monitorizarea legislației antidrog, ca de exemplu Decizia-cadru 2004/757/JAI a Consiliului privind traficul ilicit de droguri, referitor la care această instituție va prezenta un raport la mijlocul anului 2009. În plus, datorită experienței acumulate în ultimii patru ani, Comisia propune acum un al doilea Plan de acțiune (2009-2012), în vederea aprobării acestuia de către Consiliu.

Care sunt realizările actualului Plan de acțiune în materie de droguri?

Scopul final al actualului plan de acțiune este:

„... de a reduce semnificativ prevalența consumului de droguri în rândul populației și de a reduce daunele sociale și cele privind sănătatea produse de consumul și comerțul cu substanțe stupefiante ilegale” .

Raportul de evaluare atașat[3] este rezultatul efortului comun al Comisiei, statelor membre, Observatorului European pentru Droguri și Toxicomanie (OEDT), Europol și rețelelor de organizații neguvernamentale europene care sunt reprezentate în cadrul Forumului societății civile. Până în prezent, acest raport este cea mai amplă evaluare a punerii în aplicare a politicii UE în materie de droguri și arată că obiectivele planului actual au fost parțial îndeplinite.

- În UE, consumul de droguri se menține la un nivel ridicat. Conform datelor disponibile, consumul de heroină, canabis și droguri de sinteză s-a stabilizat sau este în scădere, dar consumul de cocaină este în creștere în mai multe state membre. În UE, numărul total de persoane care consumă droguri — sau care au consumat droguri la un moment dat („prevalență pe parcursul întregii vieți”) — este estimat la 70 milioane pentru canabis, cel puțin 12 milioane pentru cocaină, 9,5 milioane pentru ecstasy și 11 milioane pentru amfetamine, în timp ce cel puțin o jumătate de milion de persoane urmează un tratament de substituție pentru droguri precum heroina.[4]

- Datele disponibile pentru țări comparabile din alte părți ale lumii arată că în UE consumul de canabis, cocaină și amfetamine este mult mai mic decât, de exemplu, cel din Statele Unite, deși aceasta nu reprezintă un motiv de satisfacție. Același lucru este valabil în ceea ce privește numărul de cazuri raportate de infectări cu HIV, cauzate de injectările de droguri.

- De asemenea, evaluarea evidențiază faptul că există o convergență între politicile statelor membre în materie de droguri și că există tendința de a susține politicile naționale prin planuri de acțiune.

- Evidențele indică faptul că UE a reușit cel puțin să limiteze fenomenul social complex pe care îl reprezintă consumul și abuzul răspândit de droguri în rândul populației și că UE se concentrează tot mai mult asupra măsurilor de abordare a efectelor nocive cauzate de droguri indivizilor și societății. Este important de subliniat că acest rezultat a fost obținut în ciuda faptului că pe durata perioadei examinate producția mondială ilegală de opiacee a crescut puternic și că UE a fost ținta unui trafic de cocaină fără precedent. În acest context de creștere semnificativă a ofertei, rezultatele UE în gestionarea problemei apar într-o lumină mai favorabilă.

- În ceea ce privește cooperarea internațională, în prezent există o mai bună coordonare a pozițiilor UE în cadrul forurilor internaționale în materie de droguri, ca, de exemplu, în cadrul Comisiei pentru stupefiante a Organizației Națiunilor Unite (CND). În plus, abordarea integrată și echilibrată a UE în materie de droguri este folosită din ce în ce mai mult ca model pentru alte țări din întreaga lume.

Actualul Plan de acțiune (2005-2008) conține măsuri ambițioase. Deși s-au făcute progrese în multe domenii, au fost identificate și anumite puncte slabe.

În multe domenii, persistă problemele de coordonare a politicilor și, în ciuda îmbunătățirii constante a calității informațiilor cu privire la situația UE în materie de consum de droguri, al prevenirii acestuia și al tratării toxicomaniei, există în continuare multe lacune: lipsesc în mod constant date fiabile cu privire la oferta de droguri, precum și, de asemenea, cu privire la aria de acoperire și rezultatele asistenței acordate țărilor terțe în materie de droguri.

Modalități de consolidare a angajamentului societății în reducerea consumului de droguri

În mod evident, UE trebuie să se implice mai mult pentru a reduce impactul problemelor sociale și de sănătate provocate de consumul de droguri. Dacă milioane de europeni au consumat la un moment dat droguri sau consumă droguri chiar în acest moment, între politicile publice și comportamentul indivizilor există un decalaj pe care nicio societate nu își poate permite să îl ignore.

Anumite elemente sugerează faptul că una dintre cele mai eficiente (din punct de vedere al costurilor) abordări ale consumului de droguri este crearea de parteneriate între serviciile publice implicate în prevenirea consumului de droguri, tratamente, reducerea efectelor nocive ale drogurilor și aplicarea legii, pe de o parte, și organizațiile pe bază de voluntariat și prestatorii de servicii, pe de altă parte. Cu alte cuvinte, o alianță între cetățeni și instituțiile create de ei și pentru ei.

Este momentul ca cetățenii europeni să se afle în centrul politicii din acest domeniu și ca, la rândul lor, aceștia să se implice mai mult. Ca un prim pas, Comisia a contribuit, în 2006, la înființarea Forumului european al societății civile în materie de droguri. Pentru a susține punerea în aplicare a Planului de acțiune al UE în materie de droguri, Comisia va examina, pe durata desfășurării următorului plan de acțiune, posibilitățile de mobilizare a tuturor celor care doresc să își asume în mod oficial angajamentul de a face ceea este necesar la nivelul lor și cu ajutorul mijloacelor de care dispun, în scopul reducerii efectelor nocive ale drogurilor pentru indivizi. În această privință, elaborarea unei „Alianțe europene în materie de droguri” este o idee care ar putea deveni realitate. Această alianță ar fi un angajament public, pe care și l-ar putea asuma orice cetățean sau grup de cetățeni pentru a crește gradul de sensibilizare al opiniei publice cu privire la riscurile consumului de droguri și pentru a susține bunele practici în acest domeniu.

Către un nou Plan de acțiune în materie de droguri 2009-2012

Strategia UE în materie de droguri vizează un fenomen complex, care necesită o abordare pe termen lung pentru a genera schimbări în domeniu. Strategia se concentrează asupra a două dimensiuni cheie ale politicii în materie de droguri, reducerea cererii de droguri și reducerea ofertei de droguri , la care se adaugă trei teme transversale: coordonarea, cooperarea internațională și informarea, cercetarea și evaluarea .

Pentru susținerea strategiei, Comisia propune un nou Plan de acțiune în materie de droguri (2009-2012), care se bazează atât pe cadrul existent, cât și pe experiența dobândită în ultimii patru ani. Au fost identificate următoarele priorități:

1. Reducerea cererii de droguri și creșterea gradului de sensibilizare a opiniei publice

Se impune eficientizarea în continuare a măsurilor de reducere a consumului de droguri și a consecințelor acestuia. Aceasta implică acordarea unei atenții speciale grupurilor vulnerabile și prevenirea politoxicomaniei (consumul combinat de substanțe ilegale și legale, în special alcool).

2. Mobilizarea cetățenilor europeni în asumarea unui rol activ

Comisia propune lansarea unui proces de consultare cu statele membre și societatea civilă europeană în vederea acceptării unei alianțe a cetățenilor europeni în materie de droguri. O astfel de alianță ar conține un angajament și un set de principii care să ghideze cetățenii în abordarea problemelor cauzate de consumul de droguri, întrucât s-ar putea confrunta cu acestea în cadrul lor de viață apropiat. Alianța ar trebui să fie compatibilă cu legislațiile și practicile naționale și să consacre acțiunile pozitive și autonome în cadrul demersului general pentru o societate mai sigură și mai sănătoasă.

3. Reducerea ofertei de droguri

Se impune o aplicare a legii mai eficace la nivelul UE pentru a combate producția și traficul de droguri, folosirea la maximum a capacităților Europol și a altor structuri ale UE, conform unei abordări bazate pe informații. Prin intermediul platformelor de securitate regionale, ar trebui să fie susținute mai multe operațiuni coordonate.

4. Îmbunătățirea cooperării internaționale

Eficacitatea UE, cel mai important finanțator internațional al luptei mondiale împotriva drogurilor și al efortului de a găsi soluții durabile împotriva cultivării de plante din care pot fi extrase substanțele narcotice, ar avea mult de câștigat de pe urma unei coordonări mai bune a politicilor naționale și comunitare.

5. O mai bună înțelegere a problemei

Se impune să ne sporim considerabil cunoștințele cu privire la toate aspectele implicate de consumul de droguri, prin intermediul unor cercetări și a unor date mai numeroase și mai bine coordonate, inclusiv date referitoare la infracțiuni asociate consumului de droguri și la modul de funcționare al pieței ilegale de furnizare a drogurilor.

Planul de acțiune expus mai jos este conceput ca un cadru pentru a pune în aplicare aceste priorități și a aduce valoare adăugată europeană, atunci când este cazul.

I. COORDONARE |

Principala prioritate: eficientizarea elaborării și a punerii în aplicare a politicilor. |

Obiectiv | Acțiune | Termen | Parte responsabilă | Indicatori |

1. Asigurarea reflectării unei abordări integrate și echilibrate care respectă drepturile fundamentale în politicile naționale și în abordarea adoptată de UE față de țările terțe și în cadrul forurilor internaționale | 1. Coordonarea eficientă de către statele membre și instituțiile UE a politicii în materie de droguri, astfel încât aceasta să reflecte obiectivele Strategiei UE în materie de droguri pentru 2005-2012 și ale prezentului plan de acțiune | Acțiune continuă | State membre Comisie Consiliu | Obiectivele Strategiei UE în materie de droguri și Planurile de acțiune incluse în politicile naționale Politica în materie de droguri la nivelul UE și obiectivele Strategiei în materie de droguri |

2. Să asigure o coordonare eficace la nivelul UE | 2. Asumarea de către Grupul orizontal de lucru pentru substanțe stupefiante (HDG) al Consiliului a unui rol activ în îndeplinirea mandatului său de coordonare | Acțiune continuă | Consiliu | Grupurile de lucru competente ale Consiliului[5] informează/implică în mod activ HDG și reciproc |

3. Asigurarea de către Comisie și Consiliu a coerenței între aspectele interne și cele externe ale implicării în politica în materie de droguri | 2011 | Comisie Consiliu | Coerența între realizările interne și cele externe ale politicilor în materie de droguri |

4. Examinarea, o dată pe an, a stadiului problemei drogurilor de către Consiliu, pe baza raportului anual al Comisiei cu privire la progresele realizate și a rapoartelor anuale reprezentative prezentate de Observatorul European pentru Droguri și Toxicomanie (OEDT) | Acțiune continuă | Consiliu Comisie OEDT Europol | Concluziile Consiliului |

3. Asigurarea unei coordonări eficace la nivel național | 5. Convocarea de către Președinție a unor reuniuni periodice ale coordonatorilor naționali în materie de droguri sau ale persoanelor care îndeplinesc funcții echivalente pentru a accelera coordonarea cu privire la aspecte specifice și urgente, necesitând luarea de măsuri | Bianual | DG Președinție State membre | Impact eficace asupra coordonării politicii |

6. Analizarea de către statele membre a coordonării interdepartamentale în materie de droguri pentru a asigura faptul că la nivelul UE se prezintă poziții cooordonate și că obiectivele Planului de acțiune al UE sunt transmise la nivelul de punere în aplicare cel mai eficient | Acțiune continuă | State membre Consiliu | Contribuțiile statelor membre în cadrul HDG și al altor grupuri de lucru sunt coerente |

4. Asigurarea participării societății civile la politica în materie de droguri | 7. Solicitarea de către Comisie, cel puțin o dată pe an, a feedback-ului Forumului societății civile în materie de droguri cu privire la politica sa în acest sector | Acțiune continuă | Comisie | Reuniuni ale forumului cel puțin o dată pe an Comisia prezintă HDG un raport cu privire la rezultatele reuniunii |

8. Statele membre implică societatea civilă în aplicarea politicii în materie de droguri la toate nivelurile adecvate, în conformitate cu practicile naționale, pe baza unei „Alianțe europene în materie de droguri”, menită să mobilizeze societatea civilă și sectorul public în campania de sensibilizare a opiniei publice | Acțiune continuă | Comisie State membre | Societatea civilă participă la dialogul la nivel național Informații primite din partea societății civile Angajament general în susținerea alianței |

II. REDUCEREA CERERII |

Principala prioritate: îmbunătățirea calității și a eficacității măsurilor de reducere a consumului de droguri și a consecințelor acestuia, în special pentru grupurile vulnerabile. |

Obiectiv | Acțiune | Termen | Parte responsabilă | Indicator |

5. Prevenirea consumului de droguri și a riscurilor conexe | 9. Punerea la dispoziție, în mod sistematic, a unor strategii de prevenire universale evaluate în diferite medii (de exemplu școli, locuri de muncă și penitenciare). Prevenirea ar trebui să vizeze, de asemenea, politoxicomania (consumul combinat de substanțe ilegale și legale, în special alcool), precum și drogurile și capacitatea de a conduce vehicule | Acțiune continuă | State membre | O mai mare disponibilitate a programelor evaluate și a strategiilor globale în statele membre Prevalența consumului de droguri în rândul tinerilor și percepția referitoare la consumul de droguri de către persoanele de aceeași vârstă |

10. Punerea în aplicare a unor programe care au drept obiectiv evitarea sau întârzierea debutului consumului de droguri prin intermediul unor intervenții evaluate și inovatoare | Acțiune continuă | State membre | O mai mare disponibilitate a programelor care au fost evaluate în statele membre și care vizează debutul consumului de droguri Prevalența consumului de droguri în rândul tinerilor Vârsta la debutul consumului de droguri |

6. Prevenirea consumului problematic de droguri — inclusiv al consumului de droguri prin injectare — prin intermediul unei preveniri bine definite | 11. Dezvoltarea în continuare a tehnicilor de detectare și intervenție timpurie, precum și implementarea unei preveniri selective evaluate pentru grupurile vulnerabile cu grad ridicat de risc de dezvoltare a unui consum problematic de droguri, prin intermediul detectării și intervenției precoce | Acțiune continuă | State membre | Identificarea datelor de referință cu privire la consumul problematic de droguri Tendințe în consumul problematic O mai mare disponibilitate în statele membre a programelor de prevenire bine definite, ale căror rezultate au fost evaluate |

12. Dezvoltarea în continuare și punerea în aplicare a unei strategii evaluate de prevenire pentru grupuri specifice de (poli)toxicomani cu grad ridicat de risc în a dezvolta un consum problematic de droguri, oferind servicii ușor accesibile de consiliere, gestionare a comportamentelor problematice și intervenții rapide | Acțiune continuă | State membre | Colectarea datelor de bază cu privire la consumul problematic de droguri Tendințe în consumul problematic O mai mare disponibilitate în statele membre a programelor de prevenire bine definite, ale căror rezultate au fost evaluate |

7. Consolidarea eficacității tratamentelor și a reabilitării prin îmbunătățirea disponibilității, accesibilității și a calității serviciilor | 13. Dezvoltarea în continuare și punerea în aplicare a unor tratamente alternative fundamentate, care includ o gamă variată de abordări psihosociale și farmacologice, corespunzând necesităților consumatorilor de droguri (inclusiv tratamente specifice adaptate la noile droguri sau tipuri de consum) | Acțiune continuă | State membre | Tendințe în cererea de tratamente noi și menținerea tratamentului O mai mare disponibilitate a tratamentelor diversificate și fundamentate în statele membre |

14. Elaborarea și punerea în aplicare a unor politici și servicii de reabilitare și reintegrare socială bazate pe bunele practici care previn recidivele și reduc excluziunea socială și stigmatizarea | Acțiune continuă | State membre | O mai mare disponibilitate a programelor de reabilitare și reintegrare în statele membre |

15. Campanii de promovare a existenței serviciilor de tratament și reabilitare la nivel național, regional sau local în rândul publicului potențial interesat | Acțiune continuă | State membre | Strategii de informare în statele membre Registru public al serviciilor disponibile (de exemplu un portal internet) |

8. Îmbunătățirea calității și a eficacității activităților de reducere a cererii de droguri, luând în considerare nevoile specifice ale consumatorilor de droguri, în funcție de sex, mediu cultural, vârstă etc. | 16. Elaborarea, punerea în aplicare și schimbul de orientări în materie de bune practici/standarde de calitate pentru prevenirea consumului de droguri, tratamente, reducerea efectelor nocive ale drogurilor, precum și intervenții și servicii de reabilitare | 2009-2012 | State membre Comisie OEDT | Existența unor orientări și/sau a unor standarde de calitate reprezentative Nivelul punerii în aplicare a orientărilor și/sau a standardelor |

17. Obținerea unui consens la nivelul UE cu privire la standardele de calitate și la obiectivele de referință pentru prevenirea consumului de droguri, tratamente, reducerea efectelor nocive ale drogurilor, reabilitare și servicii care iau în considerare necesitățile grupurilor specifice | 2012 | State membre Consiliu Comisie OEDT | Propunerea de document de consens la nivelul UE și monitorizare |

18. Analizarea de către statele membre a disponibilității și eficacității prevenirii consumului de droguri, a tratamentelor, a reducerii efectelor nocive ale drogurilor și a serviciilor de reabilitare, ca răspuns la nevoile specifice. Elaborarea de către Comisie — cu sprijinul OEDT — a unui cadru metodologic pentru acest tip de monitorizare | 2012 | State membre Consiliu Comisie OEDT | Numărul de state membre care finalizează sondajul |

9. Acordarea accesului la asistență medicală în penitenciare pentru consumatorii de droguri pentru a preveni și a reduce problemele de sănătate cauzate de consumul de droguri | 19. Crearea și acordarea accesului la serviciile de prevenire, de tratament, de reducere a efectelor nocive ale drogurilor și de reintegrare socială pentru deținuți, servicii similare celor din afara penitenciarelor. Acordarea unei atenții speciale supravegherii medicale a persoanelor care au fost eliberate din penitenciar | Acțiune continuă | State membre | Punerea în aplicare a unor politici în materie de droguri care vizează în mod special oferirea de servicii antidrog în penitenciare și monitorizarea foștilor deținuți |

20. Aprobarea și aplicarea de către statele membre a unor indicatori de monitorizare a consumului de droguri, a problemelor de sănătate cauzate de consumul de droguri și oferta de servicii antidrog, pe baza cadrului metodologic elaborat de Comisie – cu sprijinul OEDT | Acțiune continuă | State membre Consiliu Comisie OEDT | Reducerea problemelor de sănătate cauzate de consumul de droguri în penitenciare |

10. Asigurarea accesului la serviciile de reducere a efectelor nocive ale drogurilor, pentru a reduce răspândirea HIV/SIDA, a hepatitei C și a altor boli infecțioase cu transmitere hematogenă cauzate de droguri și a pentru a reduce numărul de decese ca urmare a consumului de droguri în UE | 21. Acordarea accesului, în mod sistematic, la serviciile de reducere a efectelor nocive ale drogurilor și îmbunătățirea ariei de cuprindere a acestora, ca parte integrantă a reducerii cererii de droguri, utilizând pe deplin intervențiile a căror eficacitate a fost dovedită, dacă este cazul[6] | Acțiune continuă | State membre | Comisia prezintă un raport cu privire la progresele realizate Reducerea numărului de boli infecțioase asociate consumului de droguri Scăderea numărului de decese datorate consumului de droguri Îmbunătățirea ariei de acoperire a serviciilor de reducere a efectelor nocive ale drogurilor |

III. REDUCEREA OFERTEI |

Principala prioritate: o îmbunătățire cuantificabilă a eficacității aplicării legii în materie de droguri la nivelul UE. Europol, Eurojust și alte structuri ale UE își asumă pe deplin rolul pentru care au fost create, în interesul eficacității, compatibilității inițiativelor naționale cu UE, coordonării în cadrul UE și economiilor de scară. |

Obiectiv | Acțiune | Termen | Parte responsabilă | Indicator |

11. Consolidarea eficacității cooperării în domeniul aplicării legii în UE pentru a combate producția și traficul de droguri | 22. Vizarea organizațiilor criminale care reprezintă cea mai mare amenințare prin utilizarea deplină a conceptului bazat pe informații al Modelul european de informații operative (MEIO) și părțile sale componente | Acțiune continuă | State membre Europol Eurojust Consiliu | Numărul organizațiilor criminale vizate de statele membre |

23. Creșterea numărului de operațiuni multidisciplinare de aplicare a legii, implicând Europol, dacă este cazul, precum și poliția, serviciile vamale și de control la frontiere, prin intermediul echipelor comune de anchetă (ECA) și a operațiunilor vamale comune (OVC) | Acțiune continuă | State membre Europol Eurojust | Creșterea numărului de echipe ECA/OVC în materie de droguri Raport de evaluare a rezultatelor obținute |

24. Îmbunătățirea calității informațiilor furnizate de unitățile naționale Europol către Unitatea Droguri din cadrul Europol, cu accent pe nivelurile de vârf ale crimei organizate | Acțiune continuă | State membre Europol | Consecvență, pertinență și calitate a datelor și a informațiilor primite |

25. Valorificarea deplină a proiectelor COSPOL[7] (heroină, cocaină, droguri de sinteză) legate de proiectele Europol în materie de droguri, inclusiv analiză coordonată prin intermediul fișierelor de lucru pentru analiză (AWF) | Acțiune continuă | State membre Consiliu Europol | Creșterea rezultatelor operaționale care pot fi identificate |

26. Colegiul European de Poliție (CEPOL)[8] asigură o formare profesională specializată pentru ofițerii de rang înalt din poliție și înalți funcționari vamali, precum și pentru ofițerii de legătură în țările terțe, prin intermediul instituțiilor naționale de formare a cadrelor de poliție | Acțiune continuă | CEPOL State membre | Curriculum elaborat pentru aplicarea legii în materie de droguri Formare profesională suplimentară inclusă în planul de lucru anual al CEPOL Numărul cursurilor de formare profesională Numărul ofițerilor care au urmat cursuri de formare profesională |

27. Utilizarea mai sistematică a ofițerilor de legătură ai statelor membre în țările terțe pentru schimbul de date și informații între agențiile de aplicare a legii din statele membre și Europol, dacă este cazul | Acțiune continuă | State membre Europol | Intensificarea cooperării operaționale internaționale în domeniul aplicării legii |

12. Răspuns rapid și eficient la amenințările emergente ( de exemplu droguri noi, rute noi) | 28. Dacă este necesar, crearea unor platforme regionale de securitate (de exemplu MAOC-N, Grupul de acțiune împotriva crimei organizate în regiunea Mării Baltice) pentru a contracara amenințările emergente prin intermediul unor răspunsuri operaționale coordonate. O astfel de acțiune trebuie să fie compatibilă cu mecanismele juridice și operaționale existente la nivelul UE și să se bazeze pe evaluările specifice ale amenințărilor (a se vedea, de asemenea, acțiunea 42) | Acțiune continuă | State membre Consiliu Europol | Răspuns operațional oportun prin aplicarea unor măsuri de gestionare activă a riscurilor și de minimizare a amenințărilor Creșterea numărului de operațiuni care au contribuit la stoparea activităților infracționale (confiscări, modificarea comportamentelor în materie de trafic) |

29. Concentrarea UE asupra eforturilor coordonate și colective depuse de statele membre cele mai expuse la aspectele legate de anumite fenomene de producție/trafic de droguri, în cooperare cu Europol, dacă este cazul | Acțiune continuă | State membre Europol Consiliu | Rezultate operaționale și strategice ale acțiunilor întreprinse de statele membre |

13. Reducerea producției și a ofertei de droguri de sinteză | 30. Menținerea în mod activ de către statele membre a cooperării/operațiunilor comune în domeniul aplicării legii și schimb de informații și bune practici. Utilizarea optimă a proiectului SYNERGY al Europol și a inițiativei conexe COSPOL | Acțiune continuă | State membre Europol Consiliu | Creșterea numărului de proiecte comune inițiate/încheiate Creșterea numărului de instalații de producție desființate, raportate EILCS Numărul de rapoarte SYNERGY întocmite |

31. Adoptarea și punerea în aplicare la nivelul UE a unui sistem de stabilire a profilului juridic al drogurilor de sinteză valorificând experiența dobândită în cadrul unor proiecte precum SYNERGY și CHAIN, structurii și expertizei Europol și Centrului comun de cercetare al Comisiei, precum și activităților și experienței statelor membre în domeniul aplicării legii în acest sector | 2012 | Comisie Europol State membre | Sistem creat și funcțional |

14. Reducerea deturnării și a traficului în UE de precursori chimici utilizați în fabricarea de droguri ilegale, în special precursorii drogurilor de sinteză | 32. Menținerea, în această problemă, a poziției clare și unitare a UE la nivel internațional și în cadrul ONU, pe baza legislației existente și a practicilor de cooperare cu sectorul privat | Acțiune continuă | Comisie Consiliu State membre | Coordonare eficace prin intermediul comitetelor competente ale Consiliului Poziții comune ale UE în cadrul forurilor internaționale |

33. Integrarea de către serviciile vamale a controalelor precursorilor la nivel strategic, consolidând eficacitatea gestionării controlului la frontiere și coordonarea mai îndeaproape a activității cu alte agenții de aplicare a legii implicate în operațiunile antidrog (sprijin reciproc) | Acțiune continuă | State membre | Îmbunătățirea controlului, detectării, confiscării și a stabilirii profilului precursorilor, comparativ cu 2008 |

34. Susținerea fără rezerve de către UE a cooperării operaționale internaționale care vizează prevenirea deturnării precursorilor drogurilor, precum proiectele PRISM și COHESION, gestionate de CICN | Acțiune continuă | Comisie State membre | Creșterea numărului de livrări interceptate și/sau confiscate |

35. Evaluarea și punerea în aplicare a legislației UE în materie de control al precursorilor drogurilor | 2010 | Comisie State membre | Finalizarea evaluării |

36. UE încheie, în măsura posibilului, acorduri de cooperare cu principalele țări de origine pentru cei mai importanți precursori ai drogurilor de sinteză | Acțiune continuă | Comisie | Acorduri încheiate Reducerea transporturilor ilegale de precursori ai drogurilor din țările în cauză |

15. Reducerea impactului pe care criminalitatea organizată care este implicată în producția și traficul de droguri îl are asupra societății | 37. Facilitarea confiscării și a recuperării veniturilor obținute din infracțiuni asociate consumului de droguri în UE, prin consolidarea politicilor în materie de confiscare și recuperare a activelor la nivel comunitar și național | 2012 | State membre Comisie Consiliu Parlament European | Comunicarea Comisiei adoptată Instrumente juridice propuse și adoptate Evaluări ale activelor confiscate |

38. Susținerea înființării unor birouri eficace de recuperare a activelor în statele membre prin crearea unei platforme informale. Susținerea investigațiilor prin intermediul Biroului de active penale din cadrul Europol | Acțiune continuă | Comisie State membre Europol | Platformă înființată și funcționând eficace Creșterea numărului de anchete susținute în materie de depistare și identificare a activelor Creșterea numărului și a valorii lichidităților și activelor confiscate |

IV. COOPERARE INTERNAȚIONALĂ |

Principala prioritate: îmbunătățirea eficacității cooperării UE cu țările terțe și organizațiile internaționale în materie de droguri printr-o mai strânsă coordonare a politicilor în cadrul UE. Promovarea prezentării în mod coerent în întreaga lume a abordării europene echilibrate a problemei drogurilor |

Obiectiv | Acțiune | Termen | Parte responsabilă | Indicator |

16. Integrarea sistematică a subiectelor care preocupă UE cu privire la politica în materie de droguri în relațiile cu țările și regiunile terțe, dacă este cazul, și în contextul mai larg al problematicii referitoare la dezvoltare și securitate, pe baza unei planificări strategice și a coordonării între toate părțile implicate | 39. Garantarea faptului că relațiile UE cu țările terțe oglindesc obiectivele Strategiei UE în materie de droguri și ale planurilor de acțiune, pe baza principiului responsabilității comune și cu respectarea drepturilor omului | Acțiune continuă | State membre Comisie | Prioritățile politicii în materie de droguri se regăsesc cu preponderență în relațiile cu țările terțe |

40. Îmbunătățirea eficacității mecanismelor existente în materie de droguri, precum Mecanismul de cooperare și coordonare între UE și America Latină și zona Caraibilor, dialogul specializat între UE și Comunitatea andină și troicile „Droguri”, prin identificarea domeniilor specifice de cooperare | Acțiune continuă | Consiliu Comisie | Instituirea și punerea în aplicare a unor inițiative în domeniul cooperării |

41. Abordarea problemelor asociate drogurilor în țările producătoare de droguri și cele care se situează de-a lungul (noilor) rute de trafic prin intermediul proiectelor care vizează reducerea cererii și a ofertei de droguri și prevenirea deturnării precursorilor chimici, în conformitate cu deciziile politice și strategiile UE, precum și cu sprijinul statelor membre și al programelor de asistență comunitară. Corelarea asistenței cu planurile de acțiune în materie de droguri între UE și țările și regiunile terțe (a se vedea acțiunile 46 și 50) | Acțiune continuă | Comisie State membre | Prioritățile politicii în materie de droguri se regăsesc în proiectele finanțate Proiectele finanțate reflectă echilibrul între reducerea cererii și a ofertei de droguri Crearea de sinergii între statele membre și programele cu finanțare comunitară |

42. Intensificarea cooperării regionale și intraregionale în vederea reducerii cererii și a ofertei de droguri în țările terțe, cu sprijinul statelor membre și al programelor finanțate de Comisia Europeană, precum Instrumentul de cooperare pentru dezvoltare, Instrumentul de stabilitate și Instrumentul european de vecinătate | Acțiune continuă | Comisie State membre | Lansarea și punerea în aplicare a unor noi inițiative de cooperare interregională Sinergiile create între statele membre și programele cu finanțare comunitară Creșterea numărului proiectelor finanțate și a bugetului global al acestora |

43. Promovarea unor mijloace de existență alternative cultivării de plante din care pot fi extrase substanțele narcotice, respectarea drepturilor omului, implicarea comunităților locale, luarea în considerare a circumstanțelor și a nevoilor specifice | Acțiune continuă | Comisie State membre | Numărul de proiecte conforme cu abordarea UE privind dezvoltarea alternativă (9597/06, CORDROGUE 44, 18.5.2006) |

44. În vederea coordonării, instituirea unui mecanism de monitorizare a asistenței în materie de droguri acordate de UE țărilor terțe | Anual | Consiliu State membre Comisie | Crearea mecanismului Prezentare generală a proiectelor comunitare și ale statelor membre în materie de droguri în țările terțe |

45. Realizarea unui sondaj cu privire la domeniul de aplicare și rezultatele proiectelor Comisiei Europene în materie de droguri în țările terțe | 2010 | Comisie | Efectuarea sondajului |

46. Actualizarea și punerea în aplicare a Planului de acțiune UE în materie de droguri pentru republicile din Asia Centrală[9] , pentru America Latină și zona Caraibilor[10] | Acțiune continuă | State membre Comisie | Identificarea priorităților Nivelul punerii în aplicare al Planurilor de acțiune |

17. Consolidarea coordonării UE în contextul multilateral și promovarea unei abordări integrate și echilibrate | 47. Asigurarea unei mai bune coordonări și a continuității între Grupul orizontal de lucru pentru substanțe stupefiante și delegațiile statelor membre în cadrul Comisiei pentru stupefiante a ONU, prin numirea unui funcționar permanent de legătură | 2009 | Consiliu State membre | Numirea unui funcționar de legătură Consolidarea coordonării între delegațiile de la Viena și Grupul orizontal de lucru pentru substanțe stupefiante |

48. Pregătirea, coordonarea și adoptarea unor poziții comune ale UE și a unor rezoluții unitare în cadrul Comisiei pentru stupefiante a ONU | Acțiune continuă | DG Președinție State membre Comisie | Numărul de rezoluții unitare ale UE Poziții comune ale UE susținute de alte regiuni |

49. Prezentarea unei poziții UE în cadrul segmentului la nivel înalt a celei de a 52-a reuniuni a Comisiei pentru stupefiante a ONU cu privire la evaluarea și urmările sesiunii extraordinare a Adunării Generale a ONU din 1998[11], care reflectă principiile fundamentale ale politicii UE în materie de droguri | 2009 | Consiliu State membre Comisie | Poziția UE reflectată în Declarația politică a ONU |

18. Sprijinirea țărilor candidate și a țărilor care participă la procesul de stabilizare și asociere | 50. Acordarea asistenței tehnice necesare, sau de alt tip, în vederea familiarizării acestor țări cu acquisul comunitar în materie de droguri și sprijinirea acestora în efectuarea acțiunilor necesare, inclusiv cele care au fost adoptate prin planul de acțiune în materie de droguri convenit împreună cu țările din Balcanii de Vest[12] | Acțiune continuă | State membre Comisie Consiliu OEDT Europol | Țări care respectă tot mai mult acquisul comunitar Numărul și calitatea proiectelor finalizate Progresul dialogului și/sau al cooperării cu agențiile UE competente Nivelul de punere în aplicare al planurilor de acțiune |

19. Îmbunătățirea cooperării cu țările din cadrul politicii europene de vecinătate | 51. Îmbunătățirea dialogului în materie de droguri cu țările din cadrul politicii europene de vecinătate în context bilateral sau regional, în special prin intermediul subcomitetelor | Acțiune continuă | State membre Comisie | Rezultate concrete ale dialogului |

52. Comisia încurajează aceste țări să utilizeze Instrumentul european de vecinătate pentru a pune în aplicare componenta „Droguri” a Planurilor de acțiune stabilite în cadrul PEV | Acțiune continuă | Comisie | Numărul proiectelor în materie de droguri puse în aplicare în cadrul instrumentului PEV |

V. INFORMARE, CERCETARE ȘI EVALUARE |

Principala prioritate: îmbunătățirea înțelegerii tuturor aspectelor fenomenului consumului de droguri pentru a extinde baza de cunoștințe necesare în elaborarea de politici publice și creșterea gradului de sensibilizare a cetățenilor cu privire la implicațiile sociale și medicale ale consumului de droguri și pentru a desfășura activități de cercetare |

Obiectiv | Acțiune | Termen | Parte responsabilă | Indicator |

20. Extinderea bazei de cunoștințe în materie de droguri prin promovarea cercetării | 53. Consiliul și Comisia identifică viitoarele priorități de cercetare ale UE în materie de droguri ilegale și mecanismele necesare dobândirii de noi cunoștințe, elaborării de noi abordări și tehnologii și consolidării cooperării în materie de cercetare în UE | 2009 | State membre Comisie OEDT | Priorități de cercetare stabilite Mecanisme identificate și instituite |

21. Asigurarea schimbului de informații exacte și relevante pentru politica în materie de droguri ilicite | 54. Statele membre continuă să asigure resursele necesare punctelor focale naționale ale Reitox[13]. Contribuția punctelor focale naționale la OEDT pe baza standardelor convenite | Acțiune continuă | State membre | Schimb de date necesare în vederea monitorizării și evaluării Statele membre finanțează Reitox și alte resurse satisfac necesitățile Punctele focale naționale contribuie conform standardelor convenite |

22. Dezvoltarea în continuare a instrumentelor de monitorizare a situației drogurilor și a eficacității răspunsurilor la această situație | 55. Continuarea îmbunătățirii și a punerii în aplicare a celor cinci indicatori epidemiologici ai OEDT și elaborarea de noi indicatori și măsuri pentru reducerea cererii de droguri | 2012 | State membre OEDT Comisie | Îmbunătățirea respectării de către statele membre a criteriilor de punere în aplicare pentru indicatorii cheie Ameliorarea indicatorilor cu privire la cererile de tratament și consumul problematic[14] Indicatori/măsuri pentru reabilitare și reintegrare |

56. Elaborarea de indicatori pentru culegerea de date relevante pentru politica în domeniul pieței drogurilor ilegale și al aplicării legii, precum și dezvoltarea unei strategii de colectare a acestora | Acțiune continuă | Comisie OEDT Europol Consiliu State membre | Indicatori identificați Strategia de punere în aplicare elaborată |

57. Elaborarea de instrumente analitice pentru a evalua mai bine eficacitatea și impactul politicii în materie de droguri | 2010 | Comisie OEDT State membre | Instrumente analitice elaborate O analiză mai precisă a situației drogurilor |

58. Evaluarea eficacității Deciziei 2005/387/JAI a Consiliului privind schimbul de informații, evaluarea riscurilor și controlul noilor substanțe psihoactive | 2010 | Comisie Consiliu OEDT Europol EMEA | Prezentarea evaluării și eventuala monitorizare |

59. Europol evaluează furnizarea de date și de informații cu privire la criminalitate de către statele membre | Anual | State membre Europol | Evaluare calitativă a datelor furnizate |

23. Asigurarea evaluării continue a politicii în materie de droguri | 60. Statele membre evaluează periodic politicile naționale în materie de droguri | Acțiune continuă | State membre | Numărul politicilor în materie de droguri evaluate |

61. Prezentarea către Consiliu și Parlamentul European a unui raport anual cu privire la evoluția punerii în aplicare a Planului de acțiune și prezentarea unor indicatori adaptați/ameliorați, precum și a unor mecanisme de monitorizare și evaluare, după caz și necesitate | Anual | Comisie OEDT Europol State membre | Raport anual cu privire la evoluțiile în domeniu prezentat Disponibilitatea indicatorilor pertinenți |

62. Efectuarea unei evaluări externe cu privire la punerea în aplicare și impactul Strategiei UE în materie de droguri 2005 -2012 și a Planului de acțiune al UE în materie de droguri 2009-2012, urmată de o perioadă de reflecție anterioară monitorizării | 2012 | Comisie Consiliu State membre | Evaluarea îndeplinirii acțiunilor individuale Cunoașterea impactului asupra situației generale a fenomenului drogurilor |

[1] CORDROGUE 77, 22.11.2004

[2] JO C 168, 8.7.2005.

[3] Document de lucru al serviciilor Comisiei, atașat în anexa 1.

[4] Raportul anual al OEDT pe 2007.

[5] Aceste Grupuri de lucru ale Consiliului includ: Grupul de lucru pentru cooperare polițienească și Grupul de lucru pentru uniunea vamală, Grupul de lucru multidisciplinar pentru probleme de criminalitate organizată, Grupul de lucru pentru sănătate, Grupurile de lucru pentru afaceri externe și Grupul de lucru pe probleme economice.

[6] Această acțiune se bazează pe Recomandarea 2003/488/CE a Consiliului privind prevenirea și reducerea patologiei asociate cu farmacodependența.

[7] Planul strategic operațional global pentru poliție.

[8] Colegiul European de Poliție; Decizia 2005/681/JAI a Consiliului.

[9] 12353/02; CORDROGUE 78; 25.9.2002.

[10] 7163/1/99; CORDROGUE 19; 15.4.1999; Declarația de la Port of Spain, 23.5.2007.

[11] Declarația politică (rezoluția S-20/2, anexă) a celei de-a douăzecea sesiuni extraordinare a Adunării Generale a ONU.

[12] 5062/2/03, CORDROGUE 3; 3.6.2003.

[13] Rețeaua europeană de informații privind drogurile și toxicomaniile.

[14] Indicatorul OEDT trebuie aliniat la normele internaționale cu privire la consumul problematic de droguri (DSM-V/ ICD-10).